b"\n_START_ARTICLE_\nProgressiv rock\n_START_SECTION_\nBakgrunn\n_START_PARAGRAPH_\nIdeene om \xc3\xa5 skape mer utfordrende rock kom tidlig i 1960-\xc3\xa5rene i Storbritannia. De innovative ut\xc3\xb8verne begynte \xc3\xa5 skape kunst- eller lyttemusikk. Man kunne ta elementer fra andre \xe2\x80\x93 ofte totalt fremmede \xe2\x80\x93 sjangre i rockesammenheng. Undersjangre av rock, som blues-rock og folk-rock ble med god hjelp fra konkret musikk \xe2\x80\x93 et konsept basert p\xc3\xa5 opptak av naturlige lyder, bearbeidet elektronisk og satt i en musikalsk sammenheng \xe2\x80\x93 inspirasjon til utviklingen av nye typer s\xc3\xb8kende musikk. I tr\xc3\xa5d med det p\xc3\xa5g\xc3\xa5ende ungdomsoppr\xc3\xb8ret mot mye av det etablerte tankegodset og motstanden mot Vietnamkrigen, var det i 1970-\xc3\xa5rene p\xc3\xa5 moten \xc3\xa5 tenke nytt, og alle ville gj\xc3\xb8re sin egen greie. Dette resulterte i en rekke forgreninger av rock, og den nytenkende musikkgenerasjonen fikk en felles betegnelse, progressiv rock. Dette dannet grunnlag for mange typer musikk vi kjenner i dag._NEWLINE_Sjangeren psykedelisk rock ble ut\xc3\xb8vd p\xc3\xa5 midten av 1960-\xc3\xa5rene, og var p\xc3\xa5 mange m\xc3\xa5ter en forl\xc3\xb8per til den progressive rocken. Garagerockere og folkrockere b\xc3\xa5de i USA og Storbritannia ut\xc3\xb8vde det som skulle vise seg \xc3\xa5 v\xc3\xa6re en forl\xc3\xb8per til progressiv rock, kunstrock, eksperimentell rock, hard rock og heavy metal. Andre, som King Crimsons Robert Fripp, mener progressiv rock startet med The Beatles' systematiske, radikale og intelligente tiln\xc3\xa6rming til \xc3\xa5 forbedre rock heller enn fra den mer utflytende hippiefilosofien som var forbundet med psykedelisk musikk._NEWLINE_Uttrykket progressiv folkemusikk viser tilbake p\xc3\xa5 en musikalsk bevegelse som allerede ved Woody Guthrie i 1930-tallet starta \xc3\xa5 spore innp\xc3\xa5 noe progressivt, gjerne lada med politiske budskap. Noen ti\xc3\xa5r etter fikk verden lytte til og h\xc3\xb8re p\xc3\xa5 musikeren og aktivisten Bob Dylan, som ble en politisk akt\xc3\xb8r med sine radikale tekster. Han kan ogs\xc3\xa5 sies \xc3\xa5 ha tatt folk-sjangeren til et nytt niv\xc3\xa5 musikalsk sett. Denne folkrocken ble ogs\xc3\xa5 til inspirasjon for ut\xc3\xb8vere av progressiv rock.\n_START_SECTION_\nMusikalske kjennetegn\n_START_PARAGRAPH_\nNoe av det viktige i utviklinga av progrocken var eksperimentering med form og struktur. Man kunne gjerne bruke klassiske former.  Noen band eksperimenterte ogs\xc3\xa5 med \xc3\xa5 lage rene suiter. Stykkene eller l\xc3\xa5tene gav mer rom for forseggjorte instrumentaldeler. Solistiske l\xc3\xb8p fikk st\xc3\xb8rre plass da ogs\xc3\xa5 l\xc3\xa5tene kunne vare lenger enn den tidligere \xc2\xabgrensa\xc2\xbb for pop/rock-l\xc3\xa5ter p\xc3\xa5 rundt 3-4 minutt. Pink Floyds sang \xc2\xabLet There Be More Light\xc2\xbb fra musikkalbumet A Saucerful of Secrets hadde en tominutters gitarsolo p\xc3\xa5 slutten, med vreng og ekkoeffekter. Ogs\xc3\xa5 i albumet In the Court of the Crimson King er det instrumentaldeler som er ganske utfyllende._NEWLINE_Den progressive rocken b\xc3\xb8d p\xc3\xa5 mange forandringer i bandbesetninger. Den tradisjonelle bandbesetningen med trommer, bassgitar og gitar ble riktignok beholdt, men nye instrumenter kom p\xc3\xa5 banen. Strykere, trebl\xc3\xa5sere, ofte tverrfl\xc3\xb8yte, messingbl\xc3\xa5s, synthesizere og el-orgler. Beatles hadde allerede brukt orkester i sangen \xc2\xabAll You Need is Love\xc2\xbb, strykegruppe i balladen \xc2\xabYesterday\xc2\xbb og piccolotrompet med tema fra en av Bachs brandenburgkonserter i \xc2\xabPenny Lane\xc2\xbb. Bandet Yes vekte oppsikt da de spilte inn sitt andre album, Time and a Word i 1970, og hadde med et trettimanns strykeorkester p\xc3\xa5 de fleste av sangene. Slike prosjekter gjorde begrepet symfonisk rock mer aktuelt, en sjanger som sprang ut fra progrocken i 1970-\xc3\xa5reness England.  Bruken av gitaren opplevde en liten renessanse med utviklinga av tappeteknikken. Gitaristen Steve Hackett fra Genesis var blant de f\xc3\xb8rste rockegitaristene som ut\xc3\xb8vde denne teknikken, som man kan h\xc3\xb8re p\xc3\xa5 sangene \xc2\xabThe Return of the Giant Hogweed\xc2\xbb (1971) og \xc2\xabDancing With the Moonlit Knight\xc2\xbb (1973). Trommeslagerne i progrock-band kunne gj\xc3\xb8re trommesettet til en melodisk akt\xc3\xb8r, og ofte vil man kunne h\xc3\xb8re dobling av melodier p\xc3\xa5 tammene. _NEWLINE_Sangteknikken som brukes i progrock er selvsagt varierende, men vokalistene hadde en tendens til \xc3\xa5 synge p\xc3\xa5 en balansert m\xc3\xa5te uten veldig mye fylde og vibrato. Dette var spesielt p\xc3\xa5 balladene, da de mer harde sangene kunne ha en mer r\xc3\xa5 stemmebruk. Det blei brukt vrengeffekter, ogs\xc3\xa5 p\xc3\xa5 synginga._NEWLINE_Bruken av skalaer og akkorder begrensa seg ikke bare til de mer vanlige, som hadde v\xc3\xa6rt i bruk tidligere. Det blei brukt modale skalaer, noe som ofte ble tatt fra folkemusikk eller jazz, i stedet for den pentatoniske. Melodil\xc3\xb8pene i l\xc3\xa5tene utvikla seg dynamisk over lengre tid. Dissonanser og atonalitet ble ogs\xc3\xa5 tatt i bruk._NEWLINE_Det typiske for disse gruppene var \xc3\xa5 spille inn lange l\xc3\xa5ter, som ofte kunne vare i over 10 minutter, med mange og sv\xc3\xa6rt variende partier. Progrocken har et bredt musikalsk spekter med flere instrumenter enn det grunnleggende man finner i vanlig rock. I tillegg til hovedgitar, bassgitar og perkusjoner er lydbildet spekket med effekter fra andre instrumenter. For eksempel fl\xc3\xb8yte, orgel, mellotron og diverse strengeinstrumenter.\n_START_SECTION_\nKommersialisering: 1976-1980\n_START_PARAGRAPH_\nMot slutten av 1970-\xc3\xa5rene kom punkrocken og discoen p\xc3\xa5 banen, og disse sjangrene overtok mye av den allmenne populariteten progrocken tidligere hadde hatt. Godt etablerte progressive band som Rush, Genesis, ELP, Yes og Pink Floyd klarte \xc3\xa5 holde p\xc3\xa5 sin popularitet, men det musikalske til disse gruppene bevegde seg i denne perioden vekk fra progrockens kjerneuttrykk og mot kommersiell musikk. De serverte uansett album som toppa lister over hele verden. Progressiv rock kunne p\xc3\xa5 denne tiden bli sett p\xc3\xa5 som elitistisk og pomp\xc3\xb8st av musikkjournalister, i motsetning til de nyere, enklere musikkstilene._NEWLINE_Den progressive rocken levde imidlertid videre som stilart, og oppn\xc3\xa5dde ved enkelte anledninger fremdeles stor popularitet. Et eksempel p\xc3\xa5 det er Pink Floyds konseptalbum The Wall fra 1979. _NEWLINE_I en periode der interessen for id\xc3\xa9ene bak prog dabbet av i Vesten, og delvis gikk under jorden under banneret Rock In Opposition, var prog p\xc3\xa5 frammarsj i \xc3\x98st-Europa. Det \xc3\xb8sttyske bandet City hadde en stor hit b\xc3\xa5de i \xc3\x98st-Tyskland og Vest-Tyskland med den 17 minutter lange l\xc3\xa5ten \xc2\xabAm Fenster\xc2\xbb i 1978; i Jugoslavia dukket bandet Igra Staklenih Perli opp med en psykedelia-kraut-plate i 1979. Ogs\xc3\xa5 i S\xc3\xb8r-Amerika var dette og begynnelsen av 1980-\xc3\xa5rene en kreativ periode for progrock, der band som argentinske Bubu, brasilianske Bacamarte og chilenske Los Jaivas komponerte musikk som ogs\xc3\xa5 i dag er vel ansett.\n_START_SECTION_\nNy-progressiv: 1980-tallet\n_START_PARAGRAPH_\nP\xc3\xa5 begynnelsen av 1980-tallet oppsto flere nye grupper innenfor progrock-stilen, som fra da av og helt fram til i dag til dels har v\xc3\xa6rt kalt \xc2\xabny-progressiv\xc2\xbb, for \xc3\xa5 skille dem fra den tidligere progressive rocken p\xc3\xa5 1970-tallet. Ei av de f\xc3\xb8rste og mest kjente av disse gruppene er Marillion, som platedebuterte i 1982, men som mistet noe av s\xc3\xa6rpreget etter at vokalisten Fish ga seg p\xc3\xa5 slutten av 1980-tallet. Bandet IQ har imidlertid holdt seg til ny-progressiv-stilen fra de oppsto i 1981 til i dag. En lang rekke Marillion-kloner oppsto i 1980- og 1990-\xc3\xa5rene, men kanskje uten \xc3\xa5 bringe s\xc3\xa5 mye nytt musikalsk sett, noe som ogs\xc3\xa5 var kritikken mot ny-progressiv generelt.\n_START_SECTION_\nNordisk renessanse: 1990-tallet\n_START_PARAGRAPH_\nP\xc3\xa5 begynnelsen av 1990-\xc3\xa5rene, samtidig som Skandinavia markerte seg med black metal, dukket en rekke skandinaviske band opp med id\xc3\xa9er som ikke var resirkulert fra Marillion eller storhetstiden i 1970-\xc3\xa5rene, men som likevel kan klassifiseres som prog. Fra Sverige kom \xc3\x84nglag\xc3\xa5rd og Anekdoten, og ogs\xc3\xa5 i Norge dukket det opp band som bevegde seg langt vekk fra vanlig, oppskriftsmessig pop, som White Willow og Motorpsycho.\n_START_SECTION_\nNy popularitet: 2005-tallet\n_START_PARAGRAPH_\nF\xc3\xb8rst rundt 2005 oppn\xc3\xa5dde progrocken \xc3\xa5 bli vel ansett igjen blant musikkjournalister, og stilen gjorde seg bemerket p\xc3\xa5 salgslistene ved band som Radiohead og The Mars Volta.\n_START_SECTION_\nAndre retninger\n_START_PARAGRAPH_\nFra 1960-\xc3\xa5rene og frem til i dag har en mengde dyktige musikere og grupper entret og forlatt scenen. Disse har inspirert mange band til \xc3\xa5 gjenoppta musikkstilen i nyere tid. Eksempler p\xc3\xa5 slike nyere band band er Arena, Asphyxsis, The Flower Kings, Glass Hammer, Porcupine Tree, RPWL og Spock's Beard. Noen startet med sterk innflytelse fra 1970-\xc3\xa5rene, men har ogs\xc3\xa5 i senere tid utviklet sine egne lydbilder og retninger. _NEWLINE_Fra progrocken utviklet progressiv metal seg ifra begynnelsen av 1980-\xc3\xa5rene, med band som Queensr\xc3\xbfche, Fates Warning og Dream Theater, alle med musikere og musikk som er sterkt inspirert av progrock.\n_START_SECTION_\nProgressiv rock i Norge\n_START_PARAGRAPH_\nDet som foregikk i utlandet dannet ogs\xc3\xa5 grunnlaget for et aktivt musikkmilj\xc3\xb8 i Norge. Men det negative for progrock var at det norske publikum heller var interessert i danseband og pop fra Sverige og omegn. Eksperimentell musikk synes \xc3\xa5 kreve et visst \xc3\xb8konomisk overskudd og spillerom, og mange av progressive bandene begynte \xc3\xa5 slite \xc3\xb8konomisk rundt 1970. Likevel gjenopptok b\xc3\xb8lgen seg noe utover 1970-\xc3\xa5rene, og norsk progressiv rock har ekspandert betraktelig i l\xc3\xb8pet av ti\xc3\xa5ret og inn i det neste. Band som Aunt Mary, Junipher Greene, Ruphus og Popol Vuh (Popol Ace) var noen av de som klarte \xc3\xa5 gj\xc3\xb8re seg kjent via progrock i 1970-\xc3\xa5rene. Ruphus var mer popul\xc3\xa6re i utlandet enn i Norge._NEWLINE_Et kjennetegn ved progrock i andre europeiske land var at musikken antok nasjonale s\xc3\xa6rtrekk, gjerne med sang p\xc3\xa5 eget spr\xc3\xa5k. Mens de ovennevnte bandene ikke skilte seg nevneverdig fra anglosaksiske band, dukket det i grenselandet mot folkrock opp kompetente band som Folque og Kong Lavring."